น้ำท่วมฉุดปันผลฟิวเจอร์พาร์ค
ไตรมาส4กำไรหดเหลือ67ล.กองทุนไทคอนงัดแผนเพิ่มทุน
17 ก.พ. 2555

ไตรมาส4กำไรหดเหลือ67ล.กองทุนไทคอนงัดแผนเพิ่มทุน
ผู้ถือหน่วยกองทุนฟิวเจอร์พาร์คเศร้า น้ำท่วมไตรมาส 4 ฉุดรายได้หด ปันผลลด “ไทคอน”งัดแผนเพิ่มทุนซื้อคลังสินค้า
กองทุนรวมอสังหาริมทรัพย์ทยอยแจ้งผลการดำเนินงานปี 2554 ซึ่งกองทุนรวมสิทธิการเช่าอสังหาริมทรัพย์ฟิวเจอร์พาร์ค (FUTUREPF) ได้รับผลกระทบจากน้ำท่วมในเดือน ต.ค.ที่ผ่านมา มีกำไรสุทธิจำนวน 572.30 ล้านบาท กำไรต่อหน่วย 1.2092 บาท ลดลง 100.56 บาท หรือ 14.94% จากงวดปี 2553 ซึ่งมีกำไรสุทธิ 672.86 ล้านบาท กำไรต่อหน่วย 1.4215 บาท
ทั้งนี้ เฉพาะงบไตรมาส 4 ปี 2554 กองทุนมีกำไรสุทธิลดลงเหลือเพียง 67.49 ล้านบาท จากไตรมาส 13 มีกำไรสุทธิเกินกว่า 150 ล้านบาท และเมื่อเทียบไตรมาส 4 ปี 2553 มีกำไรสุทธิ 148.54 ล้านบาท เป็นผลจากศูนย์การค้าฟิวเจอร์พาร์ค รังสิต ถูกน้ำท่วมรอบห้างจนต้องปิดบริการไป 1 เดือน
นอกจากนี้ การจ่ายเงินปันผลของกองทุนในไตรมาส 4 ต้องนำกำไรสะสมมาจ่ายรวมกับผลดำเนินงานตั้งแต่วันที่ 1 ต.ค.31 ธ.ค. 2554 ในอัตราหน่วยลงทุนละ 0.16 บาท ขณะที่ไตรมาส 13 ที่ผ่านมาจ่ายจากผลดำเนินงานเท่านั้น 
บริษัทหลักทรัพย์จัดการกองทุนรวม (บลจ.) บัวหลวง ในฐานะผู้บริหารกองทุน กำหนดปิดสมุดทะเบียนพักการโอนหน่วยลงทุนเพื่อสิทธิในการรับเงินปันผลในวันที่29 ก.พ. 2555 และจ่ายเงินในวันที่14 มี.ค. 2555 
ด้านกองทุนรวมอสังหาริมทรัพย์ไทคอน (TFUND) ซึ่งเป็นอีกหนึ่งกองทุนที่ได้รับผลกระทบจากน้ำท่วมคลังสินค้าที่ จ.พระนครศรีอยุธยา ยังไม่ได้แจ้งผลดำเนินงาน 
บลจ.บัวหลวง ในฐานะบริษัทจัดการกองทุน TFUND แจ้งตลาดหลักทรัพย์ ว่า หลังจากสถานการณ์น้ำท่วมคลี่คลาย จึงเห็นควรให้มีการออกและเสนอขายหน่วยลงทุนเพิ่มเติม เพื่อนำเงินไปลงทุนในอสังหาริมทรัพย์เพิ่มเติมเฉพาะบางรายการในส่วนที่ไม่ได้รับผลกระทบจากเหตุการณ์น้ำท่วม รวมทั้งสิ้น11 โรงในนิคมอุตสาหกรรมอมตะนคร บางปู และปิ่นทอง จากที่ได้รับความเห็นชอบจากผู้ถือหน่วยลงทุนไปแล้วรวม 26 โรง รวมทั้งได้จัดให้มีการประเมินมูลค่าทรัพย์สินที่กองทุนจะลงทุนอีกครั้งหลังสถานการณ์น้ำท่วมคลี่คลายแล้ว
บลจ.บัวหลวง กำหนดปิดสมุดทะเบียนเพื่อจองซื้อหน่วยลงทุนเพิ่มทุนที่เสนอขายให้แก่ผู้ถือหน่วยลงทุนเดิม จำนวน 74,416,800 หน่วย อัตราส่วน 1 หน่วยเดิมต่อ 0.08508 หน่วยลงทุนใหม่ ในราคาหน่วยละ 10.25 บาท กำหนดวันจองซื้อและชำระค่าหน่วยลงทุนในวันที่ 1922 มี.ค. 2555 โดยปิดสมุดทะเบียนวันที่ 28 ก.พ. 2555 เพื่อสิทธิในการจองซื้อหน่วยลงทุน 
ด้านนางพรรณสุภา เสสะเวชผู้ช่วยกรรมการผู้จัดการ บลจ.วรรณ กล่าวว่า บลจ.วรรณ จะจ่ายเงินปันผลกองทุนรวมอสังหาริมทรัพย์4 กองทุน เป็นเงินรวมกว่า 230ล้านบาท โดยกำหนดปิดสมุดทะเบียนเพื่อสิทธิในการรับเงินปันผลทั้ง 4 กองทุน ในวันที่ 29 ก.พ. 2555 และจ่ายเงินปันผลในวันที่ 15 มี.ค. 2555
สำหรับกองทุนรวมอสังหาริมทรัพย์บางกอก (BKKCP) และกองทุนรวมอสังหาริมทรัพย์ตรีนิตี้ (TNPF) จ่ายปันผลจากผลดำเนินงานไตรมาส 4 ปี 2554 หน่วยละ 0.175 บาท และ 0.189 บาท ตามลำดับ กองทุนรวมอสังหาริมทรัพย์มิลเลียนแนร์ (MIPF) และกองทุนรวมอสังหาริมทรัพย์พร็อพเพอร์ตี้ เพอร์เฟค (PFFUND) จ่ายปันผลจากผลดำเนินงานระหว่างวันที่ 1 ก.ค.31 ธ.ค. 2554 ในอัตราหน่วยลงทุนละ 0.46 บาท และ 0.337 บาท ตามลำดับ
นายอำพล โพธิ์โลหะกุล ประธานกรรมการบริหาร บลจ.กสิกรไทย เปิดเผยว่า บลจ.กสิกรไทย เตรียมจ่ายเงินปันผลกองทุนรวมอสังหาริมทรัพย์ดับบลิวเอชเอ พรีเมี่ยม แฟคทอรี่แอนด์แวร์เฮ้าส์ ฟันด์ (WHAPF) สำหรับผลดำเนินงานตั้งแต่ 1 พ.ย. 255431 ม.ค. 2555 ให้แก่ผู้ลงทุนที่มีรายชื่ออยู่ในสมุดทะเบียนวันที่ 21 ก.พ. 2555 ในอัตรา 0.1802 บาทต่อหน่วย กำหนดจ่ายเงินในวันที่ 5 มี.ค. 2555